Peer Hultberg

Peer Hultberg f. Eskildsen (født 8. november 1935 i Vangede, død 20. december 2007 i Hamborg) var dansk forfatter og doktor i polsk. Sidenhen uddannet som jungiansk psykoanalytiker hvilket han også praktiserede som i de sidste mange år af sit liv. Hultberg voksede op i Viborg efter at have tilbragt sine første år i Horsens. Både han selv og den lidt yngre søster var adopterede. Han har i værket Selvbiografi, som han lod udgive efter sin egen, sin søsters og sine forældres død, beskrevet sin barndom og tidlige ungdom i hjemmet som ulykkelig og ensom. Skylden for dette tillægger han faren, der var dommer ved landsretten, men også moderens følgagtighed overfor faren bebrejdes. I det samtidigt udgivne kortværk Brev, som er formet som en række breve skrevet til moderen i ugerne efter hendes død i 1990, åbner han dog for en forståelse for hende. Hultberg boede i det meste af sit voksenliv udenfor Danmarks grænser i en slags selvvalgt eksil. Senest i en lang årrække i Hamburg, hvor han praktiserede som psykoanalytiker. Hultberg var homoseksuel og ved sin død gift med billedkunstneren Alfred Wäspi. Hultberg var musikalsk, og mødet med musikken er det eneste, der farver hans erindring om barndommen og den tidlige ungdom en smule lys.

Hultberg var en stilistisk fremragende forfatter, og en mester i iagttagelsen af menneskers liv og fortrængninger. Det er ikke altid behagelig læsning, men Hultbergs baggrund som dels psykoanalytiker og dels lingvist slår igennem i en fælles tone af indsigt og præcision. Flere af hans værker, som f.eks. Præludier og Byen og Verden består af en række brudstykker, der efterhånden danner en helhed. Noget, der både er tolket som undertrykte stemmer, der sporadisk bryder igennem til overfladen, og som enkelte instrumenter, der sammen danner et musikstykke. Hultberg debuterede i 1966 med romanen Mytologisk landskab med Daphnes forvandling. Centralt i forfatterskabet står foruden romanen Præludier (1990) (om Chopin som barn) de fortættede historier i værkerne Requiem (1985) og Byen og Verden (1992). For sidstnævnte modtog Hultberg i 1993 Nordisk Råds litteraturpris, og i 2004 modtog Peer Hultberg Det Danske Akademis Store Pris.

Romanen Vredens nat udkom kort før hans død på tysk og på dansk året efter, imens Selvbiografi og Brev som udgangspunkt var beregnet til at udkomme posthumt.

Hultberg er begravet på Viborg Kirkegård.

Bibliografi 
 Mytologisk landskab med Daphnes forvandling 1966
 Desmond! Roman 1968
 Requiem 1985
 Slagne veje: fortællinger 1988
 Præludier 1989
 Fjernt fra Viborg (med billeder af Alfred Wäspi) 1991
 Byen og Verden: roman i hundrede tekster 1992
 Kronologi (prosa 1964-1994) 1995
 De skrøbelige. Skuespil 1998
 Fædra & Kunstgreb: to skuespil. 2000
 Vennebogen & Koglerier: to skuespil. 2001
 Tre skuespil. 2004
 Min verden – bogstaveligt talt: prosa. 2005
 Vredens nat. En roman 2008
 Selvbiografi og Brev. 2009

Eksterne henvisninger 
 

Romanforfattere fra Danmark
Det Danske Akademis Store Pris
Modtagere af Nordisk Råds Litteraturpris
Danskere nomineret til Nordisk Råds Litteraturpris
Personer i Kraks Blå Bog (afdøde)
Dansksprogede forfattere fra Danmark
Personer fra Gentofte Kommune
Studenter fra Viborg Katedralskole